方響歌
作者：牛殳
朝代：唐

paragraphs: 樂中何樂偏堪賞，無過夜深聽方響。
緩擊急擊曲未終，暴雨飄飄生坐上。
鏗鏗鐺鐺寒重重，盤渦蹙派鳴蛟龍。
高樓漏滴金壺水，碎電打著山寺鐘。
又似公卿入朝去，環珮鳴玉長街路。
忽然碎打入破聲，石崇推倒珊瑚樹。
長短參差十六片，敲擊宮商無不遍。
此樂不教外人聞，尋常只向堂前宴。